Eis van miljoene teen Pippie-chirurgDr. Ridwan Mia saam met Pippie en Celiwe. Foto: Facebook Volgens die berig het regsverteenwoordigers wat namens die brandslagoffer Celiwe Maseko (6) se ouers optree, Vrydag aanmaningsbriewe aan Mia en die hospitaalgroep gestuur. Die eis hou glo verband met die trauma, pyn en risiko waaraan hul dogter blootgestel is toe sy vir vier maande lank met oop wonde in die Garden City-kliniek moes lê en wag vir gekloonde vel van die VSA af. Celiwe se liggaam het die gekloonde vel verwerp, maar ’n gewone veloorplanting is later suksesvol uitgevoer. Mia het bekendheid verwerf nadat hy in 2012 suksesvol gekloonde vel op die brandslagoffer Pippie Kruger (4) oorgeplant het nadat sy derdegraadse brandwonde opgedoen het toe ŉ bottel aansteekjel in haar pa se hande ontplof het. Maseko se ouers voer egter aan dat hulle nie voldoende ingelig is oor die behandeling wat hul dogter ontvang het nie. Mia het aan City Press gesê hy het niks verkeerd gedoen nie en dat Maseko die “beste moontlike behandeling” ontvang het. Hy het gesê hy is gereed om die saak in die hof te beveg. Jacques du Plessis, besturende direkteur van Netcare se hospitaalafdeling, het gesê die hospitaal kan nie verantwoordelik gehou word nie.